**VIEŠosios ĮSTAIGos Klaipėdos futbolo mokyklos lūkesčių**

**tikslų įvykdymas už 2021 metus**

Viešoji įstaiga Klaipėdos futbolo mokykla (toliau Įstaiga) – tai moderni futbolo sporto mokymo įstaiga su šiuolaikiška sporto baze, sudaranti optimalias sąlygas sportuoti bei siekti aukštų sportinių rezultatų vaikams ir jaunimui. Mokykla vykdo vaikų, jaunių ir jaunimo sportinį rengimą, vysto sveikatą stiprinančią kūno kultūrą, mėgėjų bei neįgaliųjų sportą, populiarina futbolo sporto šaką, ugdo aukštos kvalifikacijos, visapusiškai išsilavinusius futbolininkus, rengia juos Lietuvos rinktinėms, organizuoja ir rengia futbolo varžybas bei kitus sportinius renginius.

Iki 2021-03-31 Futbolo mokykla buvo biudžetinė įstaiga. Klaipėdos miesto savivaldybės tarybos 2020-10-29 sprendimu Nr. T2-241 BĮ Klaipėdos futbolo sporto mokykla buvo pertvarkyta į viešąją įstaigą Klaipėdos futbolo mokyklą. Nuo 2021 m. birželio 22 d. Klaipėdos miesto savivaldybės administracijos direktoriaus įsakymu Nr.AD1-798 dalininku priimtas konkursą laimėjęs buvęs mokyklos auklėtinis Robertas Poškus. Šiuo metu Įstaigos dalininkais yra Klaipėdos miesto savivaldybė (3 iš 4 dalys) ir Robertas Poškus (1 iš 4 dalis).

Klaipėdos miesto savivaldybė raštu išsakė žemiau pateiktus lūkesčius:

1. **Įstaigos paskirtis ir veiklos kryptys.**

Vienas iš svarbiausių lūkesčių – futbolo treniruočių kokybė ir prieinamumas klaipėdiečiams. Įstaiga futbolo treniruočių prieinamumui skiria didžiulį dėmesį. Mokykla savo veiklą vykdo trijuose geografiškai patogiuose uostamiesčio vietose – „Pajūrio“, P.Mašioto progimnazijų stadionuose (pietinė miesto dalis), Futbolo mokyklos bazėje (centrinė dalis) ir „Verdenės“ progimnazijos stadione (šiaurinė dalis). Svarbus pastebėjimas – 2021-08-10 Dalininkų susirinkime Nr. DS-2021-1 patvirtintoje Mokesčių už sportinių paslaugų teikimą tvarkoje nustatyta, kad Futbolo treniruotės visiškai nemokamos neįgaliųjų mokinių grupėms ir socialiai remtinų šeimų nariams. 55% nuolaidos taikomos daugiavaikių šeimų atstovams, visų amžiaus grupių mergaitėms, Lietuvos jaunių rinktinių nariams. Todėl drąsiai galima teigti, kad futbolo treniruotės prieinamos visų socialinių sluoksnių klaipėdiečiams.

***Buvo nustatyti siektini rodikliai:***

|  |  |  |  |
| --- | --- | --- | --- |
| **Eil. Nr.** | **Futbolo sporto šakos plėtra** | **Planuota** | **Įvykdyta** |
| **2021 metai** | |
| 1. | Sportuojančiųjų mokinių skaičius | 760 | 850 |
| 2. | Lietuvos rinktinių (Olimpinės rinktinės kandidatų, nacionalinės, jaunimo, jaunių) narių skaičius | 16 | 17 |
| 3. | Lietuvos čempionatuose (visose amžiaus grupėse) iškovotų prizinių vietų skaičius | 7 | 7 |
| 4. | Neįgaliųjų ugdymo grupių skaičius, vnt. | 2 | 2 |

|  |  |  |
| --- | --- | --- |
| **Eil. Nr.** | **Kiti siektini rezultatai** | **2021 metai** |
| 1. | Inovacija ir lyderystė | Klaipėdos futbolo mokykla lyderė ne tik regione, bet ir viena pirmaujančių šalyje. Pagal oficialių respublikinių čempionatų rezultatus ir jaunių rinktinių narių skaičių mokykla yra tarp trijų pirmaujančių futbolo mokymo įstaigų Lietuvoje.  Ugdymas Įstaigoje vykdomas pagal „Anderlecht“ akademijos jaunimo ugdymo sistemą, naudojant „ProSoccerData“ skaitmeninę platformą.  Elitinėse jaunių ir jaunučių lygose dalyvaujančios komandos krūvio reguliavimui naudoja „Polar“ širdies ritmo matuoklius. |
| 2. | Tvari veikla | Finansinėse ataskaitose pateikta, kad Futbolo mokykla savo veiklą vykdė nuostolingai (-408 063 Eur). Tačiau tai įvyko dėl teisinių ir buhalterinių formuluočių ne dėl mokyklos kaltės. Realiai gauti dalininkų įnašai 535 000 Eur buvo taupomi ir naudojami ekonomiškai, nes Įstaigos veiklai 2022 m. pirmajam ketvirčiui reikėjo pasilikti rezervą apie 100 000 Eur. |
| 3. | Skaidrumas ir prevencija | 2021-08-10 Dalininkų susirinkime Nr. DS-2021-1 patvirtintas Vidaus kontrolės tvarkos aprašas bei Finansų kontrolės taisyklės. |
| 4. | Valdyba | Nuo 2021-04-01 iki 2021-12-31 buvo surengti 5 mokyklos Valdybos posėdžiai, kuriuose buvo sprendžiami aktualūs Įstaigos klausimai. Vieną kartą metuose (pradedant nuo šių metų), dalininkams tvirtinimui pateikiami svarbiausi įstaigos veiklos dokumentai – strateginis veiklos planas, metinis biudžetas, audito išvados, veiklos rezultatai bei kiti dalininkams aktualūs dokumentai. |

1. **Lūkesčiai dėl veiklos principų.**

Mokykla savo veiklą vykdo pagal aukščiausius skaidrumo, valdysenos, etikos ir socialinės atsakomybės standartus. Įstaiga veikia nepriklausomai, tačiau apie esminius sprendimus Klaipėdos miesto savivaldybė yra informuojama. Praėjusiais metais nekilo jokių potencialių interesų konfliktų, teisminių ginčų, galimų Įstaigos darbuotojų sukčiavimo atvejų, didesnio masto darbuotojų atleidimų. Nebuvo padaryta žala visuomenei, gamtai, ekonomikai ar valstybės saugumui, nebuvo neigiamų spaudos pranešimų, reikalaujančių Klaipėdos miesto savivaldybės atstovų komentarų. Nebuvo nustatyta kitų esminių rizikų, keliančių grėsmę Įstaigos veiklos tęstinumui.

1. **Lūkesčiai dėl veiklos tikslų.**

Mokyklos administracija, treneriai ir kiti darbuotojai įnešė didelį indėlį, siekdami bendrųjų veiklos rodiklių, atitinkančių Įstaigos veiklos strategiją ir prisidedančių prie Klaipėdos miesto savivaldybės strateginiuose planavimo dokumentuose numatytų tikslų pasiekimo.

Direktorius Audrius Žuta